**Ministru kabineta noteikumi Nr.**
Rīgā, 2013.gada (prot. Nr. .§)

Noteikumi par ēku energosertifikāciju

Izdoti saskaņā ar

Ēku energoefektivitātes likuma

7.panta trešo daļu, 8.panta astoto daļu,

9.panta piekto daļu, 10.panta trešo daļu,

11.panta trešo daļu

# I. Vispārīgi jautājumi

1. Noteikumi nosaka:
	1. ēku energosertifikācijas kārtību;
	2. ēkas energoefektivitātes sertifikāta un ēkas pagaidu energosertifikāta paraugu, reģistrācijas kārtību, ēku energoefektivitātes salīdzinošo vērtēšanas sistēmu;
	3. ēku energoefektivitātes klasifikācijas sistēmu;
	4. energoefektivitātes prasības un augstas efektivitātes sistēmu izmantošanas prasības gandrīz nulles enerģijas ēkām;
	5. pārbaudes kārtību un termiņus apkures sistēmām, kuru apkures katlu lietderīgā nominālā jauda ir lielāka par 20 kilovatiem, un gaisa kondicionēšanas sistēmām, kuru lietderīgā nominālā jauda ir lielāka par 12 kilovatiem.

# II. Ēku energosertifikācija

1. Lai veiktu ekspluatācijā esošas ēkas energosertifikāciju, neatkarīgs eksperts:
	1. pārbauda aprēķiniem nepieciešamo izejas datu kvalitāti un nosaka to piemērojamību;
	2. veic mērījumus un mērījumu novērtēšanu;
	3. aprēķina ēkas energoefektivitātes rādītājus saskaņā ar ēkas energoefektivitātes aprēķina metodi;
	4. izsniedz ēkas energoefektivitātes sertifikātu;
	5. sagatavo ieteikumus ēkas energoefektivitātes uzlabošanai.
2. Lai veiktu projektējamas ēkas (jaunbūves, rekonstruējamas, renovējamas ēkas) energosertifikāciju, neatkarīgs eksperts:
	1. pārbauda aprēķiniem nepieciešamo izejas datu kvalitāti un nosaka to piemērojamību;
	2. aprēķina ēkas energoefektivitātes rādītājus saskaņā ar ēkas energoefektivitātes aprēķina metodi;
	3. izsniedz ēkas energoefektivitātes pagaidu sertifikātu.

1. Lai neatkarīgs eksperts varētu novērtēt ēkas energoefektivitāti, pasūtītājs nodrošina pieeju šādiem dokumentiem un informācijai par ēku:
	1. ēkas projekts vai inventarizācijas plāns;
	2. ēkas tehnisko sistēmu projekti vai shēmu zīmējumi;
	3. ēkas tehnisko sistēmu instrukcijas;
	4. ēkas tehnisko sistēmu ekspluatācijas un apkopes žurnāli vai pārskati;
	5. faktiskais telpu izmantošanas mērķis un temperatūra telpās;
	6. komunālo pakalpojumu sniedzēju pārskati vai rēķini par faktiski uzskaitītās patērētās enerģijas daudzumu ēkā vai ēkas tehniskajās sistēmās;
	7. dati par ēkas nodošanu ekspluatācijā;
	8. dati par ēkas tehnisko sistēmu uzstādīšanu vai nomaiņu ēkas ekspluatācijas laikā;
	9. enerģijas aprēķini, ja tādi ir;
	10. iepriekšējie pārbaudes atzinumi, ja tādi ir;
	11. iekļūšana telpās un piekļuve pie ēkas tehniskajām sistēmām;
	12. cita nepieciešamā informācija, kas saistīta ar ēkas energoaudita un apkures katla vai gaisa kondicionēšanas sistēmas pārbaudes sekmīgu norisi.

# III. Ēkas energoefektivitātes sertifikāts

1. Ēkas energosertifikātu sagatavo ekspluatācijā esošām ēkām un to daļām saskaņā ar šo noteikumu [1.pielikumu](http://www.likumi.lv/doc.php?id=211642#piel1), bet ēkas pagaidu energosertifikātu – projektējamām ēkām (jaunbūvēm, rekonstruējamām, renovējamām ēkām) un to daļām (jaunbūvē, rekonstruējamā vai renovējamā ēkā) saskaņā ar šo noteikumu [2.pielikumu](http://www.likumi.lv/doc.php?id=211642#piel2).
2. Ēkas energosertifikātu vai ēkas pagaidu energosertifikātu aizpilda ievērojot šādus nosacījumus:
	1. 1. pielikuma 1. punktā vai 2. pielikuma 1. punktā norāda kādu no šiem ēkas tipiem:
		1. dažāda tipa viendzīvokļa ēka;
		2. daudzdzīvokļu māja;
		3. biroju ēka;
		4. izglītības iestāžu ēka;
		5. ambulatoro vai stacionāro ārstniecības iestāžu ēka;
		6. viesnīcu un restorānu ēka;
		7. sporta iestāžu ēka;
		8. vairumtirdzniecības vai mazumtirdzniecības pakalpojumu ēka;
		9. citu tipu ēka, kurā tiek patērēta enerģija;
	2. ja ēkas tips atbilst šo noteikumu 6.1.2. apakšpunktā minētajam, 1. pielikuma 1. punktā vai 2. pielikuma 1. punktā papildus norāda dzīvokļu skaitu mājā;
	3. 1. pielikuma 6. punktā vai 2. pielikuma 6. punktā laukā „pēdējās rekonstrukcijas/ renovācijas gads” norāda pēdējo gadu, kad rekonstrukcijas vai renovācijas darbi skāruši ēkas fasādi vai ietekmējuši ēkas energoefektivitātes rādītājus;
	4. 1. pielikuma 7. punktā vai 2. pielikuma 7. punktā ēkas energoefektivitātes klasi norāda saskaņā ar šo noteikumu 14. punktu, ievērojot šādus nosacījumus:
		1. jaunbūvēm norāda atsauces vērtības A, B, C un E klases ēkām;
		2. rekonstruējamām ēkām norāda atsauces vērtības A, B, D un E klases ēkām;
		3. ekspluatācijā esošām ēkām norāda atsauces vērtības A, D, E un F klases ēkām;
		4. E un F klases ēku vērtības norāda tikai ēku tipiem, kuriem tās ir noteiktas saskaņā ar šiem noteikumiem vai citiem normatīviem aktiem;
	5. 1. pielikuma 6. punkta laukā „aprēķina platība”, 7., 9., 10., un 11. punktā atbilstošos laukos vai 2. pielikuma 6. punkta laukā „aprēķina platība”, 7., 10., un 11. punktā atbilstošos laukos norāda saskaņā ar ēkas energoefektivitātes aprēķina metodi noteiktās vērtības.
3. Ēkas energosertifikātam pievieno:
	1. pārskatu ar ekonomiski pamatotiem energoefektivitāti uzlabojošiem pasākumiem, kuru īstenošanas izmaksas ir rentablas paredzamajā (plānotajā) kalpošanas laikā (3.pielikums);
	2. apkures katlu, apkures sistēmu un gaisa kondicionēšanas sistēmu pārbaudes aktus, kas sastādīti šo noteikumu 19. un 23. punktā noteiktajos termiņos;
	3. pielikumu, kurā norāda aprēķinos izmantotās ievaddatu vērtības, norādot datu iegūšanas veidu un datu avotu:
		1. telpu vai zonu nosaukumus, to platības un temperatūras;
		2. norobežojošo konstrukciju laukumus un siltuma zuduma koeficientus;
		3. termisko tiltu garumus un siltuma zuduma koeficientus;
		4. ēkā izmantoto tehnisko sistēmu novērtējumā izmantotās vērtības;
		5. vērtības, kas pieņemtas, lai ievērotu ēkas energoefektivitāti ietekmējošus faktorus;
		6. laikapstākļu korekcijai un aprēķinu precizēšanai izmantotos koeficientus;
		7. energoefektivitātes novērtējuma ticamības intervālu, ja tas ir noteikts;
	4. pielikumu ar aprēķiniem par ēkas energoefektivitāti uzlabojošu pasākumu atmaksāšanās termiņiem;
	5. citus dokumentus, kas sniedz papildus informāciju par ēkas energoefektivitātes novērtējumu, vērtēšanas apstākļiem vai nosacījumiem.
4. Ēkas pagaidu energosertifikātam pievieno pielikumu, kurā norāda šo noteikumu 7.3.1., 7.3.2., 7.3.3., 7.3.4. un 7.3.5. apakšpunktā noteiktās aprēķinos izmantotās ievaddatu vērtības, kā arī šo noteikumu 7.2. apakšpunktā noteiktos dokumentus, ja ēkas pagaidu energosertifikātu izsniedz rekonstruējamai vai renovējamai ēkai.

# IV. Ēku energosertifikātu reģistrācijas kārtība

1. Neatkarīgs eksperts ēku energosertifikātus vai pagaidu energosertifikātus piecu dienu laikā pēc attiecīgā dokumenta izsniegšanas reģistrē ēku energosertifikātu reģistrā.
2. Ēku energosertifikātu reģistru uztur Ekonomikas ministrija.
3. Ēku energosertifikātu reģistrā iekļauj datus, kas saskaņā ar šiem noteikumiem iekļauti ēkas energosertifikātā, ēkas pagaidu energosertifikātā un šo dokumentu pielikumos.
4. Katram ēku energosertifikātu reģistrā reģistrētam dokumentam Ekonomikas ministrija piešķir reģistrācijas numuru.

# V. Ēku energoefektivitātes salīdzinošā vērtēšanas sistēma un klasifikācijas sistēma

1. Ēku energoefektivitātes salīdzinošā vērtēšanas sistēmu veido ēkas energoefektivitātes rādītāju, normatīvo energoefektivitātes rādītāju un ēkas tipam atbilstošu statistiski noteiktu vidējo energoefektivitātes rādītāju apkures patēriņam salīdzinājums, ko attēlo salīdzinošā vērtēšanas skalā saskaņā ar šo noteikumu 4. pielikumu.
2. Salīdzinošā vērtēšanas skalā izmantojamas šādas ēku energoefektivitātes klases:
	1. Dzīvojamām ēkām:
		1. A klase – atbilst šajos noteikumos noteiktajām prasībām gandrīz nulles enerģijas ēkām;
		2. B klase – ēkas, kurām energoefektivitātes rādītājs apkurei nepārsniedz 40 kilovatstundas uz kvadrātmetru;
		3. C klase – ēkas, kurām energoefektivitātes rādītājs apkurei nepārsniedz 50 kilovatstundas uz kvadrātmetru;
		4. D klase – ēkas, kurām energoefektivitātes rādītājs apkurei nepārsniedz 60 kilovatstundas uz kvadrātmetru;
		5. E klase – atbilst ēkas tipam atbilstošam vidējam patēriņam;
		6. F klase – atbilst normatīvos aktos dzīvojamo māju apsaimniekošanas jomā noteiktajam pieļaujamajam enerģijas patēriņa līmenim.
	2. Nedzīvojamām ēkām:
		1. A klase – atbilst šajos noteikumos noteiktajām prasībām gandrīz nulles enerģijas ēkām;
		2. B klase – zema enerģijas patēriņa ēka, kas atbilst A un C klases vidējai vērtībai, un atbilst šo noteikumu 17.3. un 17.4. apakšpunktā noteiktajām prasībām gandrīz nulles enerģijas ēkām;
		3. C klase – atbilst normatīvos aktos būvniecības jomā noteiktām prasībām jaunām ēkām;
		4. D klase – atbilst normatīvos aktos būvniecības jomā noteiktām prasībām rekonstruējamām ēkām
		5. E klase – atbilst ēkas tipam atbilstošam vidējam patēriņam.
3. Ēkas energoefektivitātes klases rādītājs atbilst vērtībai, kas saskaņā ar ēkas energoefektivitātes aprēķina metodi noteikta ēkas enerģijas patēriņam apkurei izteikta veselos skaitļos kilovatstundās uz aprēķina platības kvadrātmetru gadā.
4. Ekonomikas ministrija reizi gadā līdz 1. martam nodrošina statistiski noteiktu vidējo energoefektivitātes rādītāju apkures patēriņam publicēšanu Ekonomikas ministrijas mājas lapā vismaz šādiem ēku tipiem:
	1. daudzdzīvokļu dzīvojamām mājām,
	2. biroju ēkām;
	3. izglītības iestāžu ēkām.

# VI. Energoefektivitātes prasības un augstas efektivitātes sistēmu izmantošanas prasības gandrīz nulles enerģijas ēkām

1. Ēka klasificējama kā gandrīz nulles enerģijas ēka, ja tā atbilst šādām prasībām:
	1. enerģijas patēriņš apkures vajadzībām sastāda ne vairāk kā 30 kilovatstundas uz kvadrātmetru gadā, vienlaicīgi nodrošinot telpu mikroklimata atbilstību normatīvo aktu būvniecības, higiēnas un darba aizsardzības jomā prasībām;
	2. kopējais primārās enerģijas patēriņš apkurei, kastā ūdens apgādei, mehāniskai ventilācijai, dzesēšanai, apgaismojumam sastāda ne vairāk kā 95 kilovatstundas uz kvadrātmetru gadā;
	3. ēkā izmanto augstas efektivitātes sistēmas, kuras:
		1. nodrošina ne mazāk kā 75 procentus ventilācijas siltuma zudumu atgūšanu apkures periodā;
		2. vismaz daļēji nodrošina atjaunojamās enerģijas izmantošanu;
	4. ēkā nav uzstādītas zemas lietderības fosilo kurināmo apkures iekārtas.

# VII. Apkures sistēmu un gaisa kondicionēšanas sistēmu pārbaude

1. Apkures sistēmu pārbaudi veic ēku apkures sistēmu pieejamām daļām, piemēram, siltuma ģeneratoram, kontroles sistēmai un cirkulācijas sūknim (sūkņiem), ja šo sistēmu apkures katlu lietderīgā nominālā jauda telpas apkures mērķim ir vairāk nekā 20 kW.
2. Apkures sistēmu pārbauda:
	1. ja apkures sistēmas apkures katlu lietderīgā nominālā jauda pārsniedz 100 kW:
		1. vismaz reizi četros gados apkures sistēmām ar gāzes apkures katliem;
		2. vismaz reizi divos gados citos gadījumos;
	2. ja apkures sistēmas apkures katlu lietderīgā nominālā jauda pārsniedz 20 kW:
		1. vismaz reizi piecos gados apkures sistēmām ar gāzes apkures katliem;
		2. vismaz reizi četros gados pārējos gadījumos.
	3. ja apkures sistēma aprīkota ar vadības un kontroles ierīcēm, kas nodrošina elektronisku sistēmu uzraudzību un kontroli, šo noteikumu 19.1. un 19.2. apakšpunktā minētos termiņus var palielināt par diviem gadiem.
3. Apkures sistēmas pārbaude ietver apkures katla efektivitātes novērtējumu un tā lieluma novērtējumu salīdzinājumā ar siltumenerģijas pieprasījumu ēkā. Apkures katla lieluma novērtējums nav jāizdara atkārtoti, kamēr vien apkures sistēmā nav izdarītas izmaiņas attiecībā uz ēkas apkures prasībām.
4. Apkures katlus pārbauda saskaņā ar standartu LVS EN 15378:2009 L „Ēku apkures sistēmas. Apkures katlu un apkures sistēmu inspicēšana” (turpmāk – standarts LVS EN 15378:2009 L). Par apkures sistēmas pārbaudi neatkarīgs eksperts sastāda:
	1. apkures sistēmas apkures katlu pārbaudes aktus saskaņā ar standarta LVS EN 15378:2009L D pielikumu;
	2. apkures sistēmas pārbaudes aktu saskaņā ar standarta LVS EN 15378:2009L K pielikumu.
5. Gaisa kondicionēšanas sistēmu pārbaudi veic gaisa kondicionēšanas sistēmu pieejamām daļām, ja gaisa kondicionēšanas sistēmas faktiskā nominālā jauda pārsniedz 12 kW.
6. Gaisa kondicionēšanas sistēmu pārbauda:
	1. vismaz reizi sešos gados, ja gaisa kondicionēšanas sistēma aprīkota ar vadības un kontroles ierīcēm, kas nodrošina elektronisku sistēmu uzraudzību un kontroli,
	2. vismaz reizi četros gados citos gadījumos.
7. Gaisa kondicionēšanas sistēmas pārbaude aptver gaisa kondicionēšanas sistēmas efektivitātes un tās lieluma novērtējumu salīdzinājumā ar dzesēšanas pieprasījumu ēkā. Lieluma novērtējums nav jāizdara atkārtoti, kamēr vien attiecīgajā gaisa kondicionēšanas sistēmā nav izdarītas izmaiņas attiecībā uz ēkas dzesēšanas vajadzībām.
8. Gaisa kondicionēšanas sistēmas pārbauda saskaņā ar standartu LVS EN 15240:2009 L „Ēku ventilācija. Ēku energoefektivitāte. Gaisa kondicionēšanas sistēmu apskates vadlīnijas” (turpmāk – standarts LVS EN 15240:2009 L). Par gaisa kondicionēšanas sistēmas pārbaudi neatkarīgs eksperts sastāda aktu saskaņā ar standarta LVS EN 15240:2009L G pielikumu.

1. Apkures sistēmas vai gaisa kondicionēšanas sistēmas pārbaudes pasūtītājs neatkarīgu ekspertu nodrošina ar pārbaudāmās sistēmas dokumentāciju (projektu vai apsekošanas shēmu), iepriekšējiem pārbaudes aktiem, ekspluatācijas laikā veiktajiem pierakstiem vai pārskatiem, kā arī nodrošina piekļuvi pārbaudāmajai sistēmai un tās sastāvdaļām un iespēju veikt uzmērījumus.
2. Apkures sistēmu apkures katlu pārbaudes aktus, apkures sistēmu pārbaudes aktus un gaisa kondicionēšanas sistēmu pārbaudes aktus neatkarīgs reģistrē ēku energosertifikātu reģistrā saskaņā ar šo noteikumu 11. punktu.

# VIII. Noslēguma jautājumi

1. Šo noteikumu 6.4. apakšpunkta prasības attiecībā uz B, C un D klašu norādīšanu nedzīvojamām ēkām un E klases norādīšanu visu tipu ēkām stājas spēkā 2014. gada 1. janvārī.
2. Šo noteikumu 9. un 27. punkts stājas spēkā 2014. gada 1. janvārī.
3. Ēku energosertifikātus un ēku pagaidu energosertifikātus, kas izsniegti saskaņā ar Ministru kabineta 2010. gada 8. jūnija noteikumiem Nr. 504 „Noteikumi par ēku energosertifikāciju”, neatkarīgs eksperts reģistrē ēku energosertifikātu reģistrā līdz 2014. gada 30. jūnijam.

# Informatīva atsauce uz Eiropas Savienības direktīvu

Noteikumos iekļautas tiesību normas, kas izriet no Eiropas Parlamenta un Padomes 2010. gada 19. maija direktīvas 2010/31/ES par ēku energoefektivitāti.

Ministru prezidents V. Dombrovskis

Ekonomikas ministrs D. Pavļuts

Iesniedzējs:

Ekonomikas ministrs D. Pavļuts

Valsts sekretārs J. Pūce

05.07.2013. 8:30

1842

I. Oša

67013031

Ilze.Osa@em.gov.lv

M. Auders

67013078

Martins.Auders@em.gov.lv

I. Henilane

67013038

Inita.Henilane@em.gov.lv

Dz. Grasmanis

67013040

Dzintars.Grasmanis@em.gov.lv